**Snaga i stil: očaravajući Alfa Romeo i Jeep® na Festivalu brzine**

**Goodwood 2019. godine**

* **Ljubitelji ova dva premijum brenda će na Goodwood stazi imati priliku da se dive snazi, stilu i tehnologiji Alfa Romeo modela i Jeep® terenaca.**
* **Jeep Grand Cherokee Trackhawk i Alfa Romeo Giulia Quadrifoglio u „Alfa Romeo Racing“ izdanju: sa zbirnih 1230 KS na trci uzbrdo (Run Up the Hill).**
* **Bolid Formula 1 tima Alfa Romeo Racing će takođe dočarati vrhunske performanse, a voziće ga Antonio Đovinaci (Antonio Giovinazzi) u subotu i u nedelju.**
* **Posebno predstavljanje Alfa Romeo Tonale koncepta i Jeep Renegade Plug-in hibrida: električna tehnologija u službi svakodnevnog uživanja u vožnji i terenske avanture.**
* **Nismo zaboravili ni uzbudljivi, legendarni Quadrifoglio i priliku da se testiraju terenske sposobnosti Jeep game na posebnom poligonu.**
* **Impresivne opcije za personalizaciju na štandu brenda Jeep gde se nalaze posebno izdanje modela Compass Night Eagle i Wrangler 1941 koje je dizajnirao Mopar®.**

Festival brzine Goodwood je najveći događaj na svetu koji slavi moto-sport i auto-moto kulturu, i on ne bi bio potpun kada tu ne bi bili brendovi Alfa Romeo i Jeep® sa vrhuncem svoje ponude, ne samo po pitanju čistih performansi već i po pitanju inovacija i terenskih sposobnosti. Celokupan pregled, u jedinstvenom, ekskluzivnom okruženju imanja Goodwood House i tokom trke uzbrdo, gde će Jeep Grand Cherokee Trackhawk, najmoćniji Jeep terenas svih vremena, i Giulia Quadrifoglio u posebnom Alfa Romeo Racing izdanju, najmoćniji Alfa Romeo ikada napravljen koji može da se vozi po javnim putevima, imati priliku da pokažu svu svoju snagu.

***Quadrifoglio: legendarni znak koji označava performanse***

Program, koji uključuje dva premijum brenda kojima je zajedničko to što konstantno teže ka izvrsnosti, je veoma bogat, sa velikim brojem najreprezentativnijih modela. Po pitanju brzine, najbolje što auto-moto sport ima da ponudi predstavljeno je u izloženom F1 bolidu, jednosedu koji koristi Alfa Romeo Racing F1 tim. Antonio Đovinaci, italijanski vozač koji je nedavno dobio Lorenzo Bandini trofej, će takođe biti tu i pokazaće svoje vozačko umeće za volanom bolida C32.

***Posebni modeli iz Alfa Romeo Racing serije učestvovaće na paradi u okviru Festivala brzine***

Giulia Quadrifoglio i Stelvio Quadrifoglio u posebnim Alfa Romeo Racing izdanjima naglašavaju učešće Alfa Romeo brenda u auto-moto takmičenjima na najvišem nivou. U ovoj ograničenoj seriji, Giulia i Stelvio su dobili dodatnu injekciju snage čak i u poređenju sa 510 KS koje imaju već izvanredne Quadrifoglio verzije sa 2,9-litarskim V6 Bi-Turbo motorom, a imaju i poseban izgled spoljašnjosti po ugledu na F1 bolide koje voze Đovinaci i Kimi Raikonen (Kimi Räikkönen), u kombinaciji sa ekskluzivnim tehničkim i stilskim karakteristikama poput velikodušne upotrebe ugljeničnih vlakana i ekskluzivnog Akrapovič titanijumskog auspuha. Zadivljujuća je i Alfa Romeo Giulia Quadrifoglio, koju će posetioci moći da vide u crvenoj, Competizione boji.

***Tonale: kako Alfa Romeo vidi kompaktne plug-in hibridne terence***

Alfa Romeo je sinonim za performanse, a one su sada izražene i futurističkom stilu, kroz Alfa Romeo Tonale, odgovarajući na najnovije tehnološke izazove. Ovaj novi koncept automobil je nedavno poneo prestižnu međunarodnu nagradu za automobilski dizajn - Car Design Award 2019: njegov prepoznatljivi italijanski dizajn predstavlja savršeni spoj neprocenjivog nasleđa ovog brenda i predskazivanja novih trendova. Kao i kod svakog Alfa Romeo modela, pri dizajniranju svakog detalja mislilo se na vozača i na uživanje u vožnji: kod koncepta Tonale, potpuno novi, neprikosnoveni upravljački sistem takođe je postao električan.

***Snaga koja obara rekorde: Jeep Grand Cherokee Trackhawk***

Kada je Jeep u pitanju, performanse se naravno odnose na sposobnost da sa lakoćom savladaju najzahtevnije staze van druma, što je karakteristika koju dele svi terenci u najviše nagrađivanoj porodici terenaca svih vremena. Štaviše, jedna od zvezda na trci uzbrdo u okviru Goodwood festivala brzine biće Grand Cherokee Trackhawk, najbrži i najmoćniji terenac ikada. Sa V8 turbo motorom zapremine 6,2 litre, koji isporučuje 710 KS i 868 Nm obrtnog momenta, Trackhawk donosi performanse koje nijedan automobil u ovoj klasi ne može da dosegne: ubrzava od 0-100 km/h za 3,7 sekundi, i razvija maksimalnu brzinu od 289 km/h, a zaustavni put od 100-0 km/h iznosi svega 37 metara zahvaljujući novom Brembo kočionom sistemu. Nije slučajnost to što je ovaj model nedavno postavio novi svetski rekord na ledu, vozeći brzinom od 280 km/h po površini Bajkalskog jezera u Rusiji.

***„Zelena“ tehnologija u službi terenske avanture i svakodnevne vožnje: Jeep Renegade Plug-in hibrid***

Nešto na šta se inženjeri brenda Jeep konstantno fokusiraju jeste kako da poboljšaju već legendarne terenske sposobnosti uparene sa svakodnevnim uživanjem u vožnji. Jedno rešenje proističe iz prilike da se istražuju nove tehnologije kako bi se čista, tiha snaga elektromotora stavila u službu terenske vožnje. Novi Plug-in hibridni Jeep Renegade koji je izložen na štandu koristi visoki obrtni moment elektromotora i novu tehnologiju električnog pogona na sva četiri točka (eAWD).

***Terenske test vožnje za najnagrađivaniju porodicu terenaca svih vremena***

Jeep je takođe obezbedio i poligon sa preprekama i mostom dugim 6 metara za terenske test vožnje u modelima iz unapređene Trailhawk porodice, posebno dizajniranim za 4x4 vožnju: Renegade, Compass, Grand Cherokee i, naravno, Wrangler.

***Puni harizme na drumu i van njega***

Ekskluzivni karakter svakog Jeep terenca je savršen za personalizaciju koja ide uz tehničke karakteristike i naglašava njihove performanse: posetioci štanda će moći da se dive modelima Compass Night Eagle i Wrangler 1941 koje je dizajnirao Mopar®. Compass Night Eagle je tamne boje, tipične za ovu posebnu seriju, a spoljašnjost je naglašena elementima u crnoj Gloss Black boji - maska hladnjaka, okviri maglenki, halogeni prstenovi oko farova i dijamantski sečene alu-felne od 19 inča. Prepoznatljive ukrasne lajsne oko prozora i posebne značke su takođe crne. Pored ovog modela stoji novi Jeep Wrangler 1941 čiju spoljašnjost je dizajnirao Mopar®, sa pogonom na sva četiri točka, i konfiguracijom koja je 100% dozvoljena na javnim putevima i žutom Hella Yella bojom. Wrangler 1941 je opremljen Jeep Performance delovima: oprema za podizanje karoserije od 2 inča, usisnik za vazduh – „snorkel“ (opcionalno), zaštitne šine, crni štitnici pragova, crn otvor rezervoara i patosnice za sve vremenske uslove. Mopar konfiguraciju zaokružuje nalepnica „1941“ na haubi kojom se obeležava godina nastanka modela Willy.

U Torinu, 3. jula 2019. godine